JY LEES NOU Stortdood: Panayiotou-prokureur verdedig gastehuiseienaar
Kevin Pretorius (47), die gastehuiseienaar van die Zuuranys-gasteplaas op Kareedouw, het Maandagoggend vlugtig in die streekhof op Humansdorp in die Oos-Kaap verskyn.
Dit is hier waar hy waarskynlik sy lot sal aanhoor wanneer hy in Oktober op twee aanklagte van moord of strafbare manslag verhoor sal word.
"Dit was die eerste keer dat ek vir hom opgetree het," het sy prokureur, Alwyn Griebenouw, ná die verrigtings aan Huisgenoot bevestig.
"Die saak is uitgestel vir verhoor en vir 27 tot 29 Oktober op die rol geplaas," sê hy.
Mari Hoon en Jéan Vosloo. Foto: Verskaf
Griebenouw was voorheen die veroordeelde moordenaar Christopher Panayiotou se regsman. Panayiotou is eindelik lewenslank tronk toe gestuur vir die opspraakwekkende huurmoord op sy vrou, Jayde, in 2015.
Panayiotou het destyds drie mans gehuur om haar buite hul meenthuis in Uitenhage, ook in die Oos-Kaap, te ontvoer.
Die aanklagte teen Kevin, eienaar van die Zuuranys-gasteplaas op Kareedouw, spruit uit die dood van die verloofde paartjie Mari Hoon (28) en Jéan Vosloo (25) op 26 April verlede jaar.
'n Vriend van die paartjie het hulle die oggend dood in die stort aangetref nadat hulle vir 'n wegbreeknaweek daar gaan uitspan het.
Die vermoede het bestaan dat 'n gaslek van die stort, wat met 'n gasgeyser werk, hul dood veroorsaak het. Die lykskouingsverslag kon eers 'n beslissende antwoord bied toe die toksikologieverslag afgehandel is.
Die toksikologieverslag het vroeër vanjaar bevestig die paartjie het gesterf weens 'n hoë vlak van koolstofmonoksied in hul bloed.
'n Skildery van Mari wat haar susters kort voor haar begrafnis vir hul ma laat skilder het. Foto: Facebook
Huisgenoot het voorheen met twee paartjies gepraat wat ook bewerings gemaak het van koolstofmonoksiedvergiftiging nadat hulle in dié kliphuis gebly het. Die paartjies het bevestig hulle het verklarings by die polisie ingedien.
Een van die paartjies het beweer dat dit by die eienaar aangemeld is.
Volgens 'n polisieverklaring is Kevin op 6 April vanjaar aangekeer en van moord aangekla. Hy is toe ná 'n eerste vlugtige verskyning op borgtog van R1 000 vrygelaat.
Die Hoon- en Vosloo-families is verpletter deur hul geliefdes se dood. Suné Hoon, Mari se ouer suster, vertel hul hele gesin sal daar wees wanneer die verhoor in Oktober begin.
"Dit is iets wat ons wil doen vir Mari."
Meer oor: jéan vosloo| christopher panayiotou| mari hoon| oos-kaap| kareedouw| gastehuis| paartjie| stort| stortdood